વૈજ્ઞાનિક સંશોધન મુજબ માનવસ્પર્શ અણુઓના સૂક્ષ્મમાં સૂક્ષ્મ સ્તરનો પણ ફરક અનુભવવા સંવેદનશીલ છે. સમસ્યા એ છે કે ઉંમર વધતાની સાથે તેની અન્ય ઇન્દ્રિયો વધુ કાર્યરત થતાં તે સ્પર્શશક્તિને નજરઅંદાજ કરતો થઈ જાય છે. જોકે અંધજનો અને મહિલાઓ સ્પર્શની ભાષા ઓળખવામાં પુરુષની સરખામણીએ વધુ સજાગ હોય છે. ગુડ ટચ અને બેડ ટચ વચ્ચેનો ભેદ તે કાચી સેકન્ડમાં પકડી પાડે છે. એક કૉલેજ ફ્રેન્ડ સાથે બનેલી ઘટના અહીં યાદ આવે છે. તેના પિતાને મળવા તેમના એક પરિચિત ઘેર આવ્યા હતા. વડીલ હોઈ તેણીએ નમીને તેમનું અભિવાદન કર્યું. તો સામે તેમણે તેનો ગાલ થપથપાવી દીધો! વડીલના અણધાર્યા એ વર્તનથી તે ગુસ્સે ભરાઈ, પણ પિતાના મિત્ર હોવાથી કશું બોલી નહીં.